Tall fra Gravferdsetaten bekrefter tendensen, færre døde i mars i år sammenlignet med fjoråret. Helsemyndighetene i Oslo kommune peker på flere mulige grunner, blant annet koronatiltakene.

Publisert: 09.04.2020 kl 12:55

NORDBERG/OSLO: I mars i år døde det færre enn i samme periode de siste to årene, viser tall fra Gravferdsetaten i Oslo kommune.

Helsemyndighetene i Oslo mener koronatiltakene kan være en av grunnene, men peker også på en mildere influensasesong som mulig grunn.

Flere menigheter i Oslo melder om unormale tilstander, deriblant Nordberg og Maridalen kirker.

Hundre færre enn for to år siden

Gravferdsetaten i Oslo kommune har fremstilt tallene på forespørsel fra Nordre Aker Budstikke.

I mars 2020 er det registrert 310 dødsfall i Oslo. Tilsvarende måned i fjor var det 373 dødsfall, og også det var en nedgang fra året før. Da ble det registrert 420 dødsfall i Oslo.

Tallene viser antall dødsfall, ikke antall seremonier som har blitt holdt.

Gravferdsetaten viser til helsemyndighetene for årsakene til at færre dør.

15 utsatte begravelser

Når noen i nærmeste familie sitter i karantene eller har blitt koronasyke, er det mulig å be om en ekstra utsettelse utover det loven i utgangspunkt gir.

I Oslo var det 15 slike tilfeller av ekstra utsettelse i starten av uka, opplyser Gravferdsetaten.

Det er ingen utfordringer med kapasitet i Oslo på nåværende tidspunkt. De trekker også frem at antallet som har dødd totalt har gått ned.

Gravferdsetaten kjenner også til at flere har valgt kremasjon, for så å kunne samle flere til en seremoni når restriksjonene frafaller.

Om det er flere som gjør dette nå enn normalt, har de ikke tall på.

En måned uten begravelser

I Nordberg kirke har de også merket nedgangen. Der var den foreløpig siste begravelsen 10. mars - to dager før koronatiltakene ble innført.

– Det har ikke vært én eneste gravferd knyttet til Nordberg menighet siden begynnelsen av mars. Det er veldig unormalt. Det er ikke uvanlig at det kommer litt i rykk og napp, det kan være perioder det er stille før det kommer et rykk igjen. Men så lenge, det er ganske uvanlig, forteller sogneprest Kristin Stang Meløe.

Det samme gjelder Maridalen kirke.

Sogneprest Kristin Stang Meløe forteller at det kan gjennomføres både bryllup og begravelser, men at det er strenge begrensninger for hvor mange som kan være tilstede i kirken, og at man må holde avstand. Foto: Kristin Tufte Haga (Arkivfoto)

Kirken får beskjed når medlemmer av Den Norske Kirke har gått bort og skal ha en seremoni. Velger man en kremasjon og deretter en seremoni når tiltakene løses opp, får ikke kirken vite om det.

Sognepresten forteller at det er uvanlig å være prest i disse tider - også utover at det er få begravelser.

– Det er både veldig annerledes og ikke annerledes arbeidsoppgaver. Det å ha samtaler med folk har vi gjennom hele året, men nå er det mye mer og på en annen måte når vi ikke treffes fysisk. Vi må tenke kreativt når vi ikke kan feire påske sammen, forteller presten, i det det rigges opp til en påskegudstjeneste for beboerne på Nordberghjemmet.

Kan være grunnet korona

Nordre Aker Budstikke har spurt Helseetaten, som er helsemyndighet i Oslo kommune, om hva grunnen(e) til at det døde færre enn normalt i mars kan være.

Smittevernoverlege Tore Wælgaard Steen i Oslo kommune sier på generelt grunnlag at årets influensasesong var forholdsvis «mild». Han viser til rapporter fra Folkehelseinstiuttet som viser at det var færre innleggelser på intensivavdelinger på sykehus denne influensasesongen.

– Det var også færre prøver med påvist influensavirus denne sesongen sammenlignet med fjoråret. Ut fra dette kan vi nok anta at færre døde av influensa i år enn i fjor, sier Steen.

– Vi vet at ikke bare dødelighet av influensa, men også dødeligheten av hjerte-karsykdommer og lungesykdommer (utenom influensa) øker med omtrent ti prosent om vinteren sammenlignet med resten av året. Det har vært en forholdsvis mild vinter i Oslo, og det kan ha ført til færre dødsfall av de nevnte sykdommene, sier smittevernoverlegen.

I tillegg til mild influensasesong og vinter mener han tiltakene for å hindre spredning av koronaviruset kan ha vært medvirkende.

– Det at folk har holdt seg mye inne i mars på grunn av Covid-19 har sikkert også bidratt, selv om det var noen dødsfall grunnet Covid-19 i mars, mener Steen.

– Mild influensasesong

Folkehelseinstituttet skriver også i en rapport at tiltakene for å hindre spredning av koronaviruset forventes å redusere smitten av influensa.

I vinterferieuka for Oslo, uke 8, var influensautbruddet på topp i Norge. I uke 13 gikk nivået for influensalignende sykdom under utbruddsgrensen.

Da den siste ukesrapporten fra Folkehelseinstituttet om influensa for uke 13 kom, var det 20 sykehusinnleggelser der pasientene hadde blitt bekreftet laboratorietestet med influensa.

– Interessant

Helsebyråd Robert Steen (Ap) er også kjent med at antallet døde i Oslo er lavere enn tilsvarende periode i fjor.

– Det er to ting som er interessant ved dette. Det er færre som dør i mars i år enn i fjor og året før. Årsakene til dette vet vi ikke helt sikkert, men det er hypoteser på at en del kanskje unngår å bli smittet av den vanlige influensaen, sier han til Nordre Aker Budstikke.

Han viser til at influensaen hver sesong tar livet av mellom 900 og 1000 mennesker. Steen sier færre kommer til å dø av influensaen i år.

Byråd for helse, eldre og innbyggertjenester i Oslo, Robert Steen (Ap). Foto: Christian Fredrik Borg

– Det kommer til å være mye færre hoftebrudd i år. Folk går ikke ut og sklir ikke på isen. Det har også noe med været å gjøre selvfølgelig. Vi vet også at gamle mennesker som brekker hoftebenet avslutter livet tidligere enn de som ikke gjør det. Det er også en del færre trafikk- og sykkelulykker og mye mindre mobilitet i byen, som helt sikkert gjør at man kan finne noen forklaringer på at antallet dødsfall går ned, påpeker byråden.

– Dette er jo egentlig en "positiv" konsekvens av korona, sier han og gjør hermetegn, mens han sikter til at man fikk færre dødsfall på andre områder.

Nyhetsbrev fra Nordre Aker Budstikke

Få ukens nyheter oppsummert i et nyhetsbrev fra Nordre Aker Budstikke. Det er gratis, og du melder deg på her!